  Виталий Пронин Р. Адылова (паллянысез) но Г. ГабдуллинаТаиз тол пӧртэм чеберайёсты быръёнлы узыр луиз, тани Ижын но 16-тӥ южтолэзе Удмурт шаерын улӥсь бигеръёс асьсэлэсь конкурссэ ортчытӥзы. "Татар кызы - 2013" чошатсконэ пыриськем нылъёс Ижын уло, кыкез Можгаысь вуизы.Нылъёс быдэс тулыспал ӵоже конкурслы дасяськизы: арнялы быдэ бигер кыллы дышетӥсен но хореографен пумиськылӥзы, калык дӥсен дӥсяськыса, фотосессия ортчытӥзы. Та ваньмыз туж ӟеч юрттэт луиз ужрадын яркыт шоу возьматон понна.Эшъяськон юртэ быдэс зал тыр учкисьёс люкаськизы, пӧлазы нылъёслэн трос ӵыжы-выжыоссы но эшъёссы вал, соос бадӟымесь плакатъёс дасяллям.Нырысь ик нылъёс кырӟаны-эктыны быгатонлыкъёссэс возьматӥзы. Тросэз бигер но шундыӝужан эктонъёсты усто быдэстӥзы. Та конкурсын воректӥз Ижысь 20 аресъем Рузанна Адылова. Со одӥг номер куспын куинь эктон возьматӥз: пуант вылын (пыдчиньы вылаз султыса) эктӥз, бигер калык эктонэз но туала брейкдансэз быдэстӥз. Сыӵе шӧртчи луэменыз ик Рузанна калыкез синмаськытӥз но учкисьёс пӧлын куара сётонын трос куара люказ.Мукетаз тунсыко конкурсын нылъёс пӧртэм дауръёсысь бигер дэремъёсын ветлӥзы. Дэремъёссэс асьсэос дасязы-шедьтӥзы.Берпуметӥез ӵошатскон нылъёс понна тужгес но секытэз вал: зэмос бигер нылмурт сярысь эссе мадёно. Кыӵе луыны кулэ со?Ваньзы веразы: одно ик яратӥсь кышно, анай, юртсэ кутыны быгатӥсь, туала улонлэсь бере медаз кыльы: машинаен но ворттылыны мед быгатоз. Нош мар понна меда сыӵе нылъёс дыр-р куалекъязы сцена вылын? Жюриослэн юалляськемзылэсь кышказы, анай кылын ӟеч валэктон сётыны шугъяськизы.Ужрад быдэсак бигер кылын мынӥз, нош городысь калык, тужгес ик егитъёс, аслэсьтыз анай кылзэ умой уг тоды ни. Конкурс бере соцсетьын споръяськонъёс пуромизы, кызьы ортчытоно вал конкурсэз: быдэсак бигер кылын яке кык (ӟуч но бигер) кылын.Конкурслэн вормисез но, Можгаысь 15 аресъем Гульназ Габдуллина, тросгес ӟуч кылын вераське. Со ласянь но Интернетысь калык споръяськиз: кулэ-а одно ик бигер ужрадъёсы пыриськись муртъёслы бигер кылэз тодыны. Собере огкылэ ик вуизы: кин уг тоды, тыршоно дышетыны.Туспуктэмез: udmfoto.ru Теги: Татаркызы-2013  